[image: image1.png]



הכנסת
PAGE  
2
ועדת הכספים
08/03/2016

הכנסת העשרים
מושב שני
<פרוטוקול מס' 303>
מישיבת ועדת הכספים
יום שלישי, כ"ח באדר א התשע"ו (08 במרץ 2016), שעה 10:05
<סדר היום:>
<הצעת חוק לתיקון פקודת העיריות (קיצור תקופת הפטור מתשלום ארנונה לבניין שנהרס או ניזוק וקביעת סכום מרבי לתשלום), התשע"ה–2015, של חה"כ רועי פולקמן, איילת נחמיאס ורבין, טלי פלוסקוב, ניסן סלומינסקי, יחיאל חיליק בר ונורית קורן.>
נכחו:

<חברי הוועדה:> 
משה גפני – היו"ר
מיקי לוי

רועי פולקמן
<מוזמנים:> 
	ניר ברלוביץ'
	–
	מנהל מינהל הדיור הממשלתי, אגף החשב הכללי, משרד האוצר

	עודד רחמן
	–
	מינהל הדיור הממשלתי, אגף החשב הכללי, משרד האוצר

	סיון להבי
	–
	סגן מנהל המינהל לשלטון מקומי, משרד הפנים

	רעות פרקש צימרינג
	–
	עו"ד, הלשכה המשפטית, משרד הפנים

	אריאל צבי
	–
	עו"ד, משרד המשפטים

	מעין נשר
	–
	רכזת שיכון, אגף התקציבים, משרד האוצר

	ציון נקאש
	–
	כלכלן, מרכז השלטון המקומי

	אורן הרמבם
	–
	מנהל תחום תמריצים, התאחדות התעשיינים

	חגי אדוני
	–
	התאחדות התעשיינים

	ליאור הנדין
	–
	עו"ד, לשכת התיאום של הארגונים הכלכליים

	עופר ברקוביץ
	–
	סגן ראש העיר ירושלים

	ניסים חנגל
	–
	מנהל אגף הכנסות, עיריית פתח תקווה

	אלי מלאכי
	–
	סגן גזבר עיריית תל אביב-יפו

	רויטל גתר קוממי
	–
	עו"ד, עיריית תל אביב-יפו

	אבי מור
	–
	סמנכ"ל כספים, לוכסמבורג תעשיות בע"מ

	
	
	

	
	
	


לרשימת השדלנים שנכחו בדיון – ראו בקישור זה.

<ייעוץ משפטי: >
שגית אפיק
שלומית ארליך
<מנהלת הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<הצעת חוק לתיקון פקודת העיריות (קיצור תקופת הפטור מתשלום ארנונה לבניין שנהרס או ניזוק וקביעת סכום מרבי לתשלום), התשע"ה–2015>, של חה"כ רועי פולקמן, איילת נחמיאס ורבין, טלי פלוסקוב, ניסן סלומינסקי, יחיאל חיליק בר ונורית קורן.
<היו"ר משה גפני:>
אני פותח את ישיבת ועדת הכספים. על סדר היום הצעת חוק לתיקון פקודת העיריות (קיצור תקופת הפטור מתשלום ארנונה לבניין שנהרס או ניזוק וקביעת סכום מרבי לתשלום), התשע"ה–2015. הצעת החוק הזאת היא של חברי הכנסת רועי פולקמן, איילת נחמיאס ורבין, טלי פלוסקוב, ניסן סלומינסקי, יחיאל חיליק בר ונורית קורן. יציג את החוק רועי פולקמן.

<רועי פולקמן (כולנו):>
תודה אדוני היושב ראש, בוקר טוב לכולם.

<היו"ר משה גפני:>
אני רוצה להעיר שכאשר הכנו את סדר היום, רצינו לשים את זה כבר קודם, יש התחייבות שלכם, של החברים המציעים, להגיע להסכמה עם הממשלה. אני לא אגיע היום להצבעה כי יש דיון על העניין הזה. בכל מקרה, לפני ההצבעה צריך להגיע להסכמה. עם המשרדים.

<רועי פולקמן (כולנו):>
כן. אנחנו בהתדיינות עם המשרדים.

<היו"ר משה גפני:>
אתמול בא אלי ממשרד הפנים ואמר לי שעוד אין הסכמה. אמרתי שאני לא הולך להצביע.

<רועי פולקמן (כולנו):>
ברור. בנושא הזה עסק חבר הכנסת טופורובסקי בכנסת הקודמת ואני יודע שאתה עסקת בחוק הזה עוד ב-2012. אני מבין את זה וחשוב לי גם לומר, לאור השיחות בימים האחרונים, שמי שהאיר את תשומת לבי לאחרונה – זה לא הגיע אלי דרך האוצר - היה סגן ראש עיריית ירושלים שיושב כאן, מר ברוקוביץ'. הכרנו את הבעיות שקיימות בירושלים.

<היו"ר משה גפני:>
בשעתו הייתה חברת מועצת העיר, מירב כהן.

<מיקי לוי (יש עתיד):>
מאותה סיעה.

<היו"ר משה גפני:>
היא לא בעירייה?

<עופר ברקוביץ:>
היא בעירייה בתפקיד מקצועי. לא חברת מועצת העיר.

<היו"ר משה גפני:>
מה היא עושה?

<עופר ברקוביץ:>
יועצת ראש העיר לענייני תכניות פיתוח כלכלי 2020.

<היו"ר משה גפני:>
תמסור לה בבקשה שאני מאחל לה הצלחה.

<עופר ברקוביץ:>
אמסור.

<רועי פולקמן (כולנו):>
אני גם מכיר את הרגישויות ואני מיד אגע בהן. המהות היא מאוד פשוטה. יש הרבה מאוד מבנים שעומדים, בעיקר בערים הגדולות אבל לא רק, נטושים מכל מיני סיבות כאלה ואחרות. מדובר על עתודה גדולה מאוד גם למגורים וגם שטחים מסחריים ולדברים אחרים. היו קצת חישובים וגם ראינו שבעיריית ירושלים דיברו על כ-1,500 מבנים בשנת 2015 כך שאנחנו מדברים על כמעט חמישים מיליון שקלים בפטורים שלא גובים על אותם מבנים. גם תל אביב דיברה אתי בזמנו על היקפים גדולים והם תיארו מצב בו הם התחילו לגבות בחלק מהמקרים. העניין כאן הוא לא רק אובדן הכנסות לרשויות אלא בעיקר הדיון כאן הוא לא על ההכנסה אלא הוא על התמריץ בו לא פעם שוכב פיל לבן כזה ברחוב או בשכונה.

לא ארחיב יותר מדי כי אני מניח שתכף יגיד את זה גם עופר. אני כן רוצה לומר כמה דברים שברור לי שצריך למצוא בהם את האיזונים. התנהלו בעניין הזה שיחות וכמו שאמרתי, המטרה שלנו בתקופה כזאת, לא רק כי יש לזה ערך להתחדשות העירונית של ישובים במדינת ישראל אלא אנחנו בתקופת חירום בתחום הנדל"ן ויש כאן פוטנציאל הכנסה לשוק של מבנים שעומדים נטושים.

<היו"ר משה גפני:>
עת אני דחפתי את העניין הזה, הטענה המרכזית הייתה שאנחנו לא מדברים על מבנה ריק. מבנה ריק, זה סיפור אחר. כדי שנבהיר לעצמנו את הדבר, מדובר על מבנה נטוש.

<רועי פולקמן (כולנו):>
כן. כי מבנה ריק כן משלם ארנונה.

<היו"ר משה גפני:>
אנחנו מדברים על מבנים נטושים. זאת אומרת, מחזיק בן אדם נכס נניח בירושלים, אבל כך זה גם בכל הארץ, אין שם גגו אין שם שום דבר.
<עופר ברקוביץ:>
הרבה פעמים המבנה תקין ובעלי הנכס הורסים את הקירות שלו כדי להוכיח את אי השימוש.

<היו"ר משה גפני:>
זה תוך כדי הדיון. אני רק רוצה להזכיר את מה שהיה אז עת אנחנו דיברנו ואותי זה שכנע לחלוטין. לכן אני מאוד תמכתי בעניין הזה. יש בן אדם שיש לו מבנה נניח בירושלים, מקום בו הקרקע יקרה והמבנים יקרים, והוא מחזיק את המבנה הזה ולא מתקן אותו ולא עושה שום דבר. זאת אומרת, אתה רוצה לחייב אותו עכשיו בארנונה. אתה חושב שזה ידרבן אותו לסדר את הנכס ולמכור אותו או לגור בו או להשכיר אותו.

<רועי פולקמן (כולנו):>
נכון.

<היו"ר משה גפני:>
יש לו נכס יקר שהארנונה פה מהווה גורם שולי לחלוטין. אם הוא מתקן את המבנה ומשכיר אותו, הוא מקבל הרבה יותר כסף מהשכירות מאשר הארנונה. למה הוא לא עושה את זה? ברוב המקרים הוא לא עושה את זה מכיוון שאין לו יכולת.

<רועי פולקמן (כולנו):>
אני אומר על זה מילה. האמת היא שזה לא בדיוק המצב. 

<היו"ר משה גפני:>
היה נראה שכבר היית מוכן לשאלה הזאת.

<רועי פולקמן (כולנו):>
כן, כי אכן זאת נקודה רלוונטית.

<מיקי לוי (יש עתיד):>
אנחנו ירושלמים. אנחנו באים עם רשימות.

<היו"ר משה גפני:>
זה לא רק בירושלים אלא זה קורה גם בהרבה מקומות אחרים כולל תל אביב שגם היא עיר יקרה.

<רועי פולקמן (כולנו):>
הסיבה שזה קורה היא לא בגלל המשאבים אלא בגלל שבמדינת ישראל התפתחה בשנים האחרונות נטייה לספסר ברכוש ואומר מה הכוונה. אתה אומר שאם אני אחזיק את הנכס ולא יעשה, אין לי עניין להתעסק עם זה, לשפץ – אני מכיר את זה לא רק ממושבים אלא מעוד הרבה מקומות – והבן אדם אומר שהמחירים רק עולים. אם השוק היה יורד, היית רואה שהבן אדם היה משמיש את הנכס או מוכר אותו. 

<היו"ר משה גפני:>
זה היה גם עת המחירים היו נמוכים.

<רועי פולקמן (כולנו):>
היום אומר הבן אדם שהוא הרי לא משלם כלום, עומד הבניין הזה, הוא יחכה עוד חמש שנים, עוד שבע שנים.

<היו"ר משה גפני:>
השתנה משהו במשך עשרים השנים לגבי מבנים נטושים?

<רועי פולקמן (כולנו):>
מה שאנחנו כן רואים בהיקפים גדולים זאת נטייה גדולה לספסר בקרקע במובן הזה שאתה אומר שיש לי קרקע ואני לא קרקע ואני לא אבנה בה. גם בקרקע לא מבונה יש לנו אינטרס. תכף מעין נשר תוכל להתייחס לזה אבל גם תב"עות, באנו לקצוב תקופה כדי להגיד לבן אדם שגם אם יש לך מגרש ויש עליו תב"ע, אם לא תתחיל לבנות אחרי איקס שנים, התב"ע תושמד והוא יצטרך להתחיל את כל התהליך. כיוון שיש נטייה לאנשים להגיד, חבר'ה, עדיף לי שהמבנה יעמוד.

דובר על כפל ארנונה, על דברים מאוד דרקוניים אבל אני לא שם. אני חושב שצריכה להיות ארנונה לפי הייעוד של השטח. אם אתה בתהליך שיפוץ ואתה אומר לי שהשיפוץ לא ייקח שנה ולא שנתיים, גם אני אומר שזה הגיוני. גם אם יש הליך משפטי, מקובל. זאת אומרת, יש לי סכסוך, זה נכס ששייך לאחים, אני אומר, בסדר, אין מה לעשות, זה לא תלוי בי וזה בתהליך משפטי ולכן אל תטילו עלי גזרה שאני לא יכול לעמוד בה.

אבל האמירה אומרת את הדבר הבא. בהנחה שיש לי מבנה ואני לא עושה עליו כלום, לא התחלתי לשפץ אותו כי זה לוקח שלוש-ארבע שנים, אני לא בסכסוך משפטי והסיבה היחידה שאני מחזיק בלב ירושלים מבנה נטוש ולא עושה משהו כדי להשמיש אותו כי זה כי בגדול נוח לי כי אני אומר שבעוד שנתיים שוויו יהיה כפול. כאן, כדי לבוא ולומר שיש כאן תקופה קצובה, אני כעיר לא רוצה לאפשר את הדבר הזה, אני אומר: אין בעיה, אתה רוצה, תעשה שיקול, אני לא אגזור עליך, אני לא אטיל עליך קנס בלתי סביר אבל החל משנתיים או שלוש תתחיל לשלם ארנונה ואז תעשה את השיקול האם שווה לך לגרור את הבניין הזה עוד עשר שנים או לא. אתה אומר שזה לא דרמטי? בסדר, אבל זה תמריץ במובן הזה שאתה אומר לבן אדם. היום לבן אדם קל להגיד שהמבנה הזה נטוש והוא לא משלם עליו כלום והוא לא עולה לו כלום. דרך אגב, זה מפגע בטיחותי. יש הומלסים שנכנסים למבנים האלה וכולי. אין לנו שום תמריץ כמערכת עירונית, לרשויות במדינת ישראל, לבוא ולומר לבן אדם שיתקדם, שימצא פתרון.
<היו"ר משה גפני:>
שאלה. תשמע את השאלה עד הסוף ואל תגיד לי שאתה מוכן גם לשאלה הזאת.

<רועי פולקמן (כולנו):>
מעכשיו אין לי שום ידע על שאלות שאתה שואל.

<היו"ר משה גפני:>
האיש הזה מחזיק מבנה נטוש בלב ירושלים והנחת היסוד שלך בחקיקה הזאת היא שהוא מחזיק אותו מכיוון שהוא עושה חשבון שבעוד שנתיים המבנה יהיה יותר יקר. בסדר. למה האיש הזה לא משפץ את המבנה, משכיר אותו והנכס נשאר לו והוא יודע שבעוד שנתיים שוויו יעלה אבל בינתיים הוא ירוויח כסף משכירות?

<רועי פולקמן (כולנו):>
אין לו כסף לשפץ או אין לו כוח.

<מיקי לוי (יש עתיד):>
אני אתן לך תשובה. אנחנו ירושלמים ותיקים. יש כמה בניינים שהם פצע בנשמה שלנו מהילדות. יש בניין שעומד ברחוב קרן היסוד מול הסוכנות מאז שאני ילד ואני זוכר אותו נטוש. ברחוב קרן היסוד מול הסוכנות. בניין אבן נטוש, בניין יפהפה. כילד הוא היה נטוש.

<היו"ר משה גפני:>
מי הבעלים שלו?

<עופר ברקוביץ:>
פרטי. פגשתי אותו לא מזמן.
<מיקי לוי (יש עתיד):>
מיליונר מארצות הברית מחזיק את הנכס. לא אכפת לו.

<היו"ר משה גפני:>
ואם נחייב אותו בארנונה?

<מיקי לוי (יש עתיד):>
זה כבר הרבה כסף. הוא יחשוב למכור אותו.

<קריאה:>
כל שנה הוא ישלם כמה עשרות אלפי שקלים.

<מיקי לוי (יש עתיד):>
כיום הוא פטור. 

<שגית אפיק:>
הוא לא פטור. הוא היה פטור לפני התיקון ב-2012.

<עופר ברקוביץ:>
הוא משלם את התעריף הכי נמוך ברשות, שזה חצי שקל למטר. תעריף של חקלאות בעיר שמשלמים בה עשרות אלפי שקלים ארנונה.

<שגית אפיק:>
אבל חמש שנים הוא משלם.

<עופר ברקוביץ:>
הוא לא משלם. הוא משלם תעריף הכי נמוך ברשות, זה חצי שקל למטר וזה לא רלוונטי.

<קריאה:>
כבר חלפו הרבה יותר מחמש שנים.

<מיקי לוי (יש עתיד):>
הנכס הזה הוא של מיליונר מארצות הברית שלא מעניין אותו. יש את מלון הנשיא ברחביה. למה זה מעצבן אותי?

<עופר ברקוביץ:>
בטלביה. השטח הכי יקר בירושלים.

<מיקי לוי (יש עתיד):>
השטח הכי יקר בירושלים. מתפקידי הקודם אני אומר שזאת מאורת – תסלחו לי על מילה – זונות, סמים, פשיעה מכאן ועד להודעה חדשה.

<היו"ר משה גפני:>
מי הבעלים?

<מיקי לוי (יש עתיד):>
אפריקה ישראל. אני מגן על אפריקה ישראל. 

<היו"ר משה גפני:>
יש לך דוגמאות יותר טובות מאשר הדוגמאות שאתה מביא?

<מיקי לוי (יש עתיד):>
ידעתי היכן ללחוץ. יש את מלון פנינת דן. פנינת דן היה מלון כשר קרוב לכותל. אנשים דתיים היו מתארחים בו. הוא שייך לצרפתייה מיליונרית. היא לא רוצה לשפץ אותו והיא עוזבת אותו כך, מול חומות העיר העתיקה.

<היו"ר משה גפני:>
עם כל הכבוד, זה לא מבנה נטוש.

<קריאה:>
הוא נטוש לחלוטין. 

<עופר ברקוביץ:>
הוא פטור מארנונה.

<מיקי לוי (יש עתיד):>
חצי שקל למטר.

<עופר ברקוביץ:>
המבנה הזה, פנינת דן, היא לא משלמת ארנונה. היא רוצה עוד קומה.

<היו"ר משה גפני:>
על פנינת דן משלמים ארנונה רגיל. פנינת דן הוא מבנה רגיל.

<עופר ברקוביץ:>
בעלת הבית הייתה אצלי במשרד. עם כל החבר'ה האלה אני מנסה להיפגש. רצינו ללכת אתם בטוב. אנחנו לא נגד בעלי הנכסים.

<היו"ר משה גפני:>
תענה על השאלה הזאת. למה פנינת דן שאין לה שם מלון אבל המבנה הוא מבנה, לא משלמת? 

<עופר ברקוביץ:>
כי הוא נטוש.

<היו"ר משה גפני:>
מה זה נטוש?

<עופר ברקוביץ:>
אתם הגדרתם בחקיקה הנוכחית פטור למבנה הזה כי הוא לא שמיש. היא שברה את הקירות בפנים.

<היו"ר משה גפני:>
היא שברה את הקירות בפנים?

<עופר ברקוביץ:>
כן, והמבנה הזה לא משלם ארנונה.

<שגית אפיק:>
מבנה נטוש הוא שנהרס בניין או שניזוק במידה שאי אפשר לשבת בו ואין יושבים בו. זאת ההגדרה.

<עופר ברקוביץ:>
מעולה, וזה מה שקורה.

<היו"ר משה גפני:>
היא הרסה את הבניין?

<עופר ברקוביץ:>
הבניין עומד ובפנים שוברים כמה קירות, כמה מרצפות ובזה נגמר הסיפור ולא משלמים ארנונה. זה נכס שיושב על עשרות אלפי מטרים בליבת ירושלים ליד הכותל.

<היו"ר משה גפני:>
יש דברים שנגיע בהם להסכמה ויש דברים שלא נגיע להסכמה. אתם מביאים את הדוגמאות כדי לעצבן אותי, כדי שאני אהיה לגמרי עם החוק, ואכן אני מתעצבן אבל אני אביא לכם מקרים הפוכים.

<מיקי לוי (יש עתיד):>
מלון כשר, הכי קרוב לכותל.

<היו"ר משה גפני:>
ואם הוא לא כשר, זה מה שמעניין אותי עכשיו?

<מיקי לוי (יש עתיד):>
אני חושב שבאמת הגיעה העת שהוועדה תיתן את דעתה על העניין הזה. צריך לתקן את זה. בירושלים יש בין 4,000 ל-6,000 מטרים מרובעים של רכוש כזה.

יש כאן טענה לכאורה שקיבלתי שאם תהיה ארנונה, יהרסו. אני חושב שגם מבנים לשימור, יש להם הגנה של החוק והם לא ייהרסו, אם אלה מבנים לשימור ואפילו הם נטושים.

<היו"ר משה גפני:>
מבחינתי יש כבר הסכמה - אני עוד לא מדבר על הממשלה ואני לא אלך נגד הממשלה וגם אתה לא תלך נגד הממשלה – שמקום כזה, כמו המקום של המיליונרית מצרפת עם פנינת דן, דבר כזה יהיה חייב. כבר יש לנו הסכמה.

<מיקי לוי (יש עתיד):>
ומלון הנשיא יהיה חייב.

<רועי פולקמן (כולנו):>
נעבור מבנה-מבנה ונאשר. 

<היו"ר משה גפני:>
 עופר ברקוביץ, סיעת התעוררות, סגן ראש העיר ירושלים, בבקשה.

<עופר ברקוביץ:>
 כבוד היושב ראש, תודה על עצם קיום הדיון. אנחנו מעריכים את זה. תודה לרועי פולקמן שהוא יוזם החוק ותודה למיקי לוי שהוא אוהב ירושלים ושניהם נמצאים כאן ומגינים על האינטרסים של העיר. אני חושב שזה נכון גם ברמת המדינה.

בקצרה. כבר חמש שנים מדברים על הרעיון הזה החלת ארנונה על נכסים נטושים כאשר בכל התקופה הזאת מחירי הדיור עלו.

<היו"ר משה גפני:>
אתה מכיר גם מבנים נטושים בירושלים שהבעלים שלהם הם אנשים עניים?

<עופר ברקוביץ:>
לא. אני לא מכיר אחד כזה. לא מכיר דבר כזה שבעל מבנה נטוש הוא איש עני. 

<רועי פולקמן (כולנו):>
כי אז הוא יכול למכור ולקבל כסף.

<עופר ברקוביץ:>
אני לא בעל נכס. מי שהוא בעל נכס, הוא לא יכול להיות איש עני במדינת ישראל.

<היו"ר משה גפני:>
אין מה למכור. זה מבנה נטוש.

<עופר ברקוביץ:>
אנחנו כבר כמה שנים סביב הרעיון הזה כאשר בינתיים מחירי הדיור והנדל"ן גם לעסקים ממשיכים לעלות בירושלים ואנחנו באמת קוראים לך היושב ראש ולכל כנסת ישראל - - -

<מיקי לוי (יש עתיד):>
נגדיר מעל מאה מטרים. נגן על אותם אנשים עניים.

<היו"ר משה גפני:>
לא. 

<רועי פולקמן (כולנו):>
תכף נראה.

<מיקי לוי (יש עתיד):>
בכוונה אמרתי את זה.

<היו"ר משה גפני:>
יש לך במושבים.

<עופר ברקוביץ:>
אנחנו כמה שנים סביב החוק הזה ואני חושב שהגיע הזמן לאמץ אותו. יש כאן משמעות אדירה. מדובר כאן ב-400 אלף מטרים רבועים נכסים נטושים רק בירושלים שאלה מאות יחידות דיור לחרדים ולחילוניים בעיר, אלה מאות שטחי נדל"ן שיוזילו את המחירים.
<היו"ר משה גפני:>
אותי החרדים בכלל לא מעניינים. כנראה לא אמרו לך

<מיקי לוי (יש עתיד):>
אני אייצג אותם.

<עופר ברקוביץ:>
אותי הם מעניינים גם החרדים, גם החילוניים וגם הדתיים בעיר. הנושא הזה הוא הזוי,. זה שאנחנו מאפשרים לאנשים להחזיק נכסים במשך עשרות שנים, זה הזוי. לא מדובר כאן לא בשנה ולא בשנתיים אלא בעשרות שנים והמבנים האלה עומדים כפצעים בליבה של העיר ויכולים לשמש את כל הצרכים החשובים של העיר.

אני גם אגיד שבצד השני - שאלת אם זה ישפיע על בעלי הנכסים, אם זה יעניין אותם או לא – מדובר כאן על 44 מיליון שקלים שעיריית ירושלים מפסידה בכל שנה. לפני כמה חודשים היינו כאן במשבר תקציבי של עיריית ירושלים ואם אנחנו לא מנסים למצות לפחות עם האנשים בעלי הנדל"ן בעיר - זאת אולי האוכלוסייה הכי עשירה בעיר שהיא מאוד ענייה - אני חושב שאנחנו חוטאים גם לצדק החלוקתי וגם לצדק החברתי בירושלים. אנחנו משוכנעים שהדבר הזה יקל גם על צעירים וגם על בעלי עסקים ואנחנו משוכנעים שזה צעד אחד. זה לא יפתור את הבעיה כולה, לא מאותו הרגע שנחיל את החוק כולם יוכלו לגור בירושלים, אבל כחלק מסך של צעדים שאנחנו מקדמים עבור צעירים - דיור להשכרה, התחדשות עירונית ומעונות סטודנטים – זה צעד חשוב ביותר ואני חושב שהגיע הזמן לאמץ אותו.

<היו"ר משה גפני:>
לפני 2012, עת החוק הזה הגיע, מבנה נטוש היה פטור לגמרי. ב-2012 קבענו ששלוש שנים היה פטור אם זה נכס הרוס, חמש שנים משלם ארנונה בסכום הנמוך ואחרי חמש שנים נוספות כשאנחנו רואים שהוא משלם ואף על פי כן הוא לא משפץ, לא מוכר ולא עושה כלום, הוא חוזר לפטור מכיוון שאז מתברר שבאמת האיש לא יכול לעשות שום דבר. במקרה של איש עשיר או אישה עשירה שמחזיקים נכס, אם אתה אומר להם שלוש שנים פטור, בסדר, אבל אחרי כן חמש שנים הם משלמים ואפילו לא את הסכום הגבוה – הם יצטרכו לעשות את החשבון של מה שאתה מציע עכשיו. אם חמש שנים כאלה שהם משלמים ארנונה ובכל אופן לא עושים שום דבר, פטרנו.

באותם דיונים היו אנשים שהם אנשים עניים. זאת אומרת, ראינו והם גם תיארו את המצב שלהם. למטבע יש שני צדדים. יש את הדוגמאות שהבאתם שהן דוגמאות נוראות, ואני מזדהה אתכם לגמרי, אבל יש דוגמאות אחרות והדוגמאות האחרות הן אנשים שאין להם יכולת. הם מחכים שמצבם הכלכלי יהיה טוב יותר. הם רוצים לגור שם או שהם רוצים למכור את הנכס אבל הם לא יכולים למכור אותו כאשר המצב שם הוא בצורה כפי שהוא.

<רועי פולקמן (כולנו):>
אופציה להתמודד עם זה תהיה לאפשר לרשות המקומית. יש אופציות לפתור את זה.

<שגית אפיק:>
מי מפרש מה זה נכס הרוס לפי ההגדרה בחקיקה? בעיני לשבור כמה קירות, אני לא בטוחה שזה עונה להגדרה. משרד הפנים, איך אתם מפרשים נכס נטוש?

<מעין נשר:>
אני מבקשת לומר כמה מלים לפני שיגיבו חבריי.

<היו"ר במשה גפני:>
בבקשה. לאגף התקציבים יש קדימות בוועדת הכספים. סתם, אני צוחק.

<מעין נשר:>
אני לא רוצה עוד להתייחס לקשיים. אני רוצה לומר כמה מלים בהקשר לשאלה ששאלת את חבר הכנסת רועי פולקמן. אכן יש כאן הצעה שמתגלגלת ויש לה הצדקה כלכלית. בסופו של דבר היא גם קיימת בהרבה מקומות בעולם. אנחנו נמצאים במצב שאין כאן מס רכוש ואין בעצם מחיר שבן אדם משלם על כך שהוא מחזיק בנכס. במצב של משבר דיור שנובע בין היתר ממחסור בהיצע, כל נכס שאינו מושמש - אפילו בנדל"ן מסחרי ואז אפשר להשקיע בו והוא מהווה תחליף - הוא בעצם גורע מההיצע ותורם לעליית המחירים. לכן אנחנו רואים את זה כמשהו שיש לו סוג של עלויות חיצוניות וצריך לשלם עליו את המחיר.
בעולם שאין מס רכוש, האכסניה המתאימה שנשארה היא הארנונה. יש כאן קשיים ויעלו חבריי מהדיור הממשלתי קשיים רבים לגבי הנכסים הממשלתיים וייתנו דוגמאות אחרות לנסים שנמצאים בהליכי פינוי ועכשיו יהיה תמריץ פחות לפנות אותם וכל מיני נכסים שהם באמת לשימור. יעלו חבריי ממשרד הפנים קשיים לגבי ארנונה, שזה מס שנועד לשקף שירותים ונכס הרוס הרי לא מקבל שירותים. יש הרבה מאוד קשיים.

<רועי פולקמן (כולנו):>
למה הוא לא מקבל שירותים?

<מעין נשר:>
יעלו כל מיני דברים. אני כבר מקדימה ואומרת.

<היו"ר משה גפני:>
תגידי את כל מה שאת רוצה, גם אם יחלקו עליך. אני רוצה לדעת את כל הצדדים.

<מעין נשר:>
יעלו קשיים כי באמת יש קשיים באכסניה הזאת בה אנחנו צריכים להשתמש. אבל בשורה התחתונה לא יכול להיות שיש נכסים של אלפי מטרים שבטח אם הם עומדים בלב אזורי הביקוש, אינם שמישים ואין לזה מחיר. בסוף בטח בעולם של משבר דיור אבל גם בעולם רגיל, מדינה קטנה מאוד צפופה, אנחנו לא מצליחים לשקף את המחיר הזה של אי שימוש בנכס.

לכן מבחינה כלכלית ההצעה הזאת נכונה ואנחנו חושבים שצריכים למצוא את הדרך. אנחנו הרי גם באנו לכאן לגבי כפל ארנונה לדירות ריקות.

<היו"ר משה גפני:>
את עושה את מה שאני עושה.

<מעין נשר:>
אנחנו חושבים שצריך למצוא את הפתרון וצריך להתמודד עם הקשיים.

<היו"ר משה גפני:>
את עושה את מה שאני עושה, פשוט חיים קלים. אמרתי לו שיש דבר שאני מסכים ויש דבר שאני לא מסכים. גם את אומרת את אותו הדבר.

<קריאה:>
גם אנחנו אומרים אותו הדבר.

<היו"ר משה גפני:>
את אמרת כמה סיבות מאוד משמעותיות, למה לא לעשות את החוק הזה, ואמרת כמה סיבות או סיבה למה כן לעשות אותו.

<מעין נשר:>
אמרתי שכן צריך ושצריך להתמודד עם הקשיים. אמרתי שזאת אכסניה שהיא מקשה עלינו ולמרות זאת צריך להתמודד.

<היו"ר משה גפני:>
זאת אומרת, הדיור הממשלתי יתחיל לשלם ארנונה?

<מעין נשר:>
אנחנו תכף נדבר על הקשיים שמעלה הדיור הממשלתי. כן. הממשלה צריכה לשבת עם חבר הכנסת פולקמן ולתאם את המקרים החריגים ולמצוא את דרך הביניים.

<היו"ר משה גפני:>
שלא תעלו על דעתכם לבוא לוועדת הכספים בראשותי כאשר הדיור הממשלתי יהיה פטור והאדם העני יהיה חייב. שלא תעלו את זה בדעתכם.

<מעין נשר:>
זאת לא ההצעה.

<היו"ר משה גפני:>
אפילו אם תשבו עם רועי פולקמן, שלא תעלו את זה על דעתכם.

<רועי פולקמן (כולנו):>
גם אני לא אסכים. 

<קריאה:>
לדיור הממשלתי אין כמעט נכסים ריקים. 

<היו"ר משה גפני:>
מה שאמרת, בסדר, גם אני מסכים שיש כאן התלבטות וההתלבטות היא נכונה. אנחנו התלבטנו בזה גם ב-2012. בסופו של דבר הקונוטציה של מבנה נטוש – וזה מה שהדריך אותנו אז – היא שמבנה נטוש בעיקר הוא בידי אנשים שהם אינם עשירים. זאת הייתה הנחת היסוד. יכול להיות שהמצב שונה. החברה שלך מהסיעה שהייתה כאן אמרה שאנחנו טועים, אלה לא אנשים עניים אלא אלה אנשים שהם אנשים עשירים.

<עופר ברקוביץ:>
כל הדוגמאות שאנחנו מכירים, אלה לא אנשים עניים אלא אנשים עשירים.

<היו"ר משה גפני:>
לפי דעתי גם זה נכון וגם זה נכון. לכן ההתלבטות כאן היא לא פשוטה וצריך למצוא נוסחה.

משרד הפנים, בבקשה.

<סיון להבי:>
בוקר טוב. סגן מנהל המינהל לשלטון מקומי. הממשלה בעצמה אמרה שהיא תומכת בהצעת החוק אלא שהיא מבקשת לעשות את זה בתיאום. 

<היו"ר משה גפני:>
נכון.

<סיון להבי:>
משרד הפנים בוודאי רוצה לסייע בהפחתת יוקר המחיה וכמובן לרשויות מקומיות לטפל בכל מיני פילים לבנים שנמצאים במרכזי הערים, והדוגמאות שנתתם הן באמת דוגמאות מאוד קיצוניות למבנים שכולם מכירים שאם ישחררו אותם, יכולים לקדם את האזור. משהו מאוד דומה נעשה גם בארנונה בעולם של דירות רפאים, שם נקבע כפל לדירות רפאים על מנת לעודד מחזיקי נכסים שלא מתגוררים כל השנה בדירות.
<היו"ר משה גפני:>
זאת לא הסוגיה.

<סיון להבי:>
נכון.

<היו"ר משה גפני:>
אנשים יכולים לטעות במה שאתה אומר. על דירות רפאים אני עשיתי מסיבת עיתונאים, אני וזהבה גלאון, בשנת 2013. עשינו מסיבת עיתונאים ובעין היתר אנחנו הצענו לכם למסות את דירות הרפאים. 

<סיון להבי:>
זה עבר.

<היו"ר משה גפני:>
כן. זאת ממש לא הסוגיה כאן. שלא נטעה. דירות רפאים הן לא מבנה נטוש. דירות רפאים, הפירוש היא שיש שכונות בירושלים – אנחנו יכולים להצביע עליהן - שמשקיעים מארצות הברית או מאירופה השקיעו ואתה רואה שם בלילה איך אין אורות.

<סיון להבי:>
המטרות זהות על מנת לשחרר דירות ולהגדיל את ההיצע.

<היו"ר משה גפני:>
מבנה נטוש, זה משהו אחר. שם אין אורות מכיוון שאף אחד לא יכול לגור שם. בדירות הרפאים אפשר לגור.

<מעין נשר:>
זה אומר שתאריך להם את הוראת השעה על דירות רפאים?

<היו"ר משה גפני:>
עכשיו זה משהו אחר. עכשיו זאת לא בקשה שלך אלא זאת בקשה של אגף התקציבים. התשובה היא שלא נאריך.

<מיקי לוי (יש עתיד):>
כמה זמן הוראת השעה שלגבי דירות רפאים?

<מעין נשר:>
עד 2016.

<היו"ר משה גפני:>
סתם, אני צוחק. מעין, תביאו בקשה ונראה מה זה. נבחן אותה. 

<רועי פולקמן (כולנו):>
ירושלים ביקשה?

<עופר ברקוביץ:>
ירושלים ותל אביב.

<שגית אפיק:>
שתי עיריות בלבד.

<עופר ברקוביץ:>
שם רוב דירות הרפאים.

<היו"ר משה גפני:>
אין דירות רפאים בנתניה או בכפר סבא? לא יכול להיות. בתל אביב ובירושלים יש הרבה דירות כאלה אבל לא רק שם.

<עופר ברקוביץ:>
בכל מקום יש דירות רפאים.

<היו"ר משה גפני:>
אין דירות רפאים בפריפריה, אבל אין דירות רפאים במרכז הארץ, בערים שהן לא תל אביב?

מעין, שאלת שאלה ואני נותן לך תשובה. תגישו בקשה ואנחנו נדון בה באופן מקצועי כמו שאנחנו עושים בכל דבר.

<סיון להבי:>
בנושא התיאום יצטרכו להידון מספר נושאים. הנושא הראשון הוא בקשה להעלות בתקופה של שלוש עד שמונה לתעריף בהתאם לסוג הנכס כאשר היום זה על פי התעריף המינימלי. אנחנו חושבים שמינימלי זה יותר ראוי מכיוון שנכס קשה לסווג.

<רועי פולקמן (כולנו):>
למה? אם כתוב מגורים, זה מגורים. אני מבין איך מסייגים.

<סיון להבי:>
אני אומר מה הסוגיה. במקום שהיה קניון והקניון חרב, הוא הולך למינימום של משרדים, שירותים ותעסוקה. הוא לא הולך למינימום של קרקע תפוסה או של משהו שנמצא.

<רועי פולקמן (כולנו):>
כל הנקודה אומרת, כמו שראינו בהרבה חקיקות, או שעושים חצי דרך או לא.

<היו"ר משה גפני:>
אני מתנצל, קיבלתי כאן הודעה מירושלמי אחד. כנראה שמקשיבים לדיון. ברשותך, תחזור עוד הפעם על הדברים אבל בקצרה.

<סיון להבי:>
על פי סעיף 330(2) בתקופה שבין שלוש לשמונה שנים, זאת אומרת, חמש שנים אחרי שלוש שנים פטור ראשונות, הסיווג נקבע והוא בהתאם לסכום המזערי, בהתאם להוראות, הקבוע לסוג הנכס המתאים לבניין על פי השימוש האחרון. מה זה הסכום המזערי? זה על פי תקנות הארנונה. נניח שיש קניון שעכשיו הוא קניון נטוש או הרוס, הוא ישלם לפי הסיווג המזערי של משרדים, שירותים ומסחר שהוא בסביבות 65 שקלים למטר מרובע. ההצעה של חבר הכנסת פולקמן לוקחת את זה לסיווג הקניונים שיכול להיות גם מאתיים או 250 שקלים למטר וזאת לדעתנו אולי העלאה מופרזת מהתעריף המזערי. גם יתחילו אין סוף דיונים מהו השימוש האחרון, האם הייתה שם מספרה או האם היה שם סופרמרקט.

<רועי פולקמן (כולנו):>
יודעים מה הייעוד של השטח. זה מאוד פשוט. אם השטח מוגדר למגורים - - -

<סיון להבי:>
לא. זה הנכס. ארנונה נגבית על פי המחזיק בנכס, על פי השימוש בנכס.

<רועי פולקמן (כולנו):>
אם זה שימוש חורג.

<סיון להבי:>
כן. 

<היו"ר משה גפני:>
לגבי העניין הזה היה לכם דיון במשרד אחרי שחבר הכנסת פולקמן הגיש את הצעת החוק?
<סיון להבי:>
זה עלה בועדת השרים.

<היו"ר משה גפני:>
לא, חוץ מוועדת השרים. אצלכם היה דיון?

<רועי פולקמן (כולנו):>
היו אתם שיחות.

<היו"ר משה גפני:>
לא שיחות. אני שואל האם היה דיון מקצועי בעניין הזה. מה שאתה אומר עכשיו, אתה מביא לידי ביטוי סיכום דיון במשרד הפנים?

<סיון להבי:>
לא. אני מביא לידי ביטוי נושא אחד שצריך לתאם.

<היו"ר משה גפני:>
הבנתי.

<סיון להבי:>
נושא שני הוא הוראות המעבר, מהמצב הקיים למצב המוצע. נושא שלישי הוא הצעה של המציע ששר הפנים יפטור וכאן צריך לשים איזה שהם סייגים כי אחרת יתחיל כאן מצעד אין סופי שאולי לא נוכל לקבוע מי כן ומי כן. צריך לקבוע את זה באופן יותר מסודר.

בנוגע לבעלי נכסים עניים, כפי שציינת. קיבלנו פניות מבעלי נכסים שהנכסים שלהם באמת באזור מוכה אסון, נקרא לו כך. אזור שכל האזור מורכב מנכסים הרוסים והוא אומר שאין לו אפילו את הכסף להתחיל את ההליכים בעניין הזה וגם אם הוא יקים משהו חדש, זה לא יהיה באותו יום.

<היו"ר משה גפני:>
אל תשים לב לזה. בכל דיון שיש בוועדת הכספים, אני מקבל פניות ברמות גבוהות ואני שמח על זה מכיוון שזה אומר שהדיון מתקיים.

<ציון נקאש:>
אני ממרכז השלטון המקומי. אני אצרף את תמיכתנו העקרונית, של מרכז השלטון המקומי, להצעת החוק. כמובן יש לנו הערות על הנוסח אבל את זה נשאיר לדיונים הבאים.

אני רוצה להאיר נקודה שהוזנחה במהלך הדיון שכבוד היושב ראש התחיל בו. לצד הדיון בשאלה מה מונע מבעל הנכס להשמיש אותו, צריך לזכור גם את ההשפעות על הסביבה, על השכנים של הנכס. אי אפשר להתעלם מכך שמי שגר בסמיכות לנכס, לא מעניין אותו האם מי שמחזיק בו הוא עני או עשיר. הוא נפגע מכל ההשפעות השליליות של הנכס – הוונדליזם, הכניסה של גורמים בעייתיים לנכס וכולי. לכן אי אפשר להתעלם מהם וצריך באיזושהי מידה להטיל על בעל הנכס את האחריות גם לטיפול בצרכים שלהם.

מעבר לזה, גם אי אפשר להתעלם מהעובדה שהאוכלוסיות החלשות שאנחנו בהחלט רוצים להתחשב בצרכים שלהן, הן יקבלו הנחה במסגרת הארנונה. כלומר, אם בעל הנכס עשיר, הוא לא יקבל הנחות על הארנונה שהוא ישלם. לעומת זאת, אדם עני, כאשר תוטל עליו הארנונה, הוא כמובן יהיה זכאי להנחות וממילא יש כאן דיפרנציאליות כבר בבסיס.

<היו"ר משה גפני:>
זאת נקודה שלא דיברנו עליה.

<ניסים חנגל:>
אני מנהל הארנונה בעיריית פתח תקווה.

<היו"ר משה גפני:>
אצלכם יש מבנים שמתאימים להגדרה של מבנה נטוש?

<ניסים חנגל:>
אלה נכסים לא ראויים לשימוש. נכס שלא ראוי לשימוש, הוא נטוש. 

<היו"ר משה גפני:>
אתה ממונה על זה. אתה מכיר את ההגדרה בחוק ואת מה שעשינו ב-2012. זאת אומרת, אם אנחנו מדברים על ירושלים ועל תל אביב, אנחנו טועים כי יש גם בפתח תקווה.

<ניסים חנגל:>
נכון.

<היו"ר משה גפני:>
חשבתי שכך המצב.

<ניסים חנגל:>
אנחנו מדברים על נכס שנהרס במידה שאי אפשר לשבת בו. סביב העניין הזה יש המון מחלוקות כי השאלה מה זה נכס שנהרס, האם אין תקרה למשל זה נחשב נכס נהרס או שבא היזם וכדי לא לשלם ארנונה הוא לוקח איזה מכשיר, מוציא כמה מרצפות והאם כתוצאה מכך שהוא הוציא כמה מרצפות, הנכס הזה לא ראוי לשימוש. בעניין הזה יש המון מחלוקות וזה מגיע פעמים רבות לוועדות ערר וגם לבתי המשפט.

<רועי פולקמן (כולנו):>
יש הרבה ועדות ערר ופניות לבתי המשפט בגלל אי הבהירות מה זה נכס נטוש ובעלי נכסים משתמשים בזה. הם עושים כל מיני קומבינות.

<ניסים חנגל:>
ברור שהפטור או ההנחה שניתנת משמשת תמריץ עצום לנהל מלחמה ומאבק מול הרשות כדי לקבל אותה.

<היו"ר משה גפני:>
היו פסיקות בבתי המשפט?

<ניסים חנגל:>
כן. יש פסיקה של בית המשפט העליון. עד פסיקת בית המשפט העליון היה המבחן הכלכלי. אמרו בגדול שנכס שצריך להשקיע בו יותר מ-25 אחוזים מערכו, בעצם הוא יהיה פטור. בית המשפט אמר שזה לא מבחן והמבחן צריכה להיות המציאות אותה אתה רואה בנכס. אם אני נכנס לנכס ואי אפשר לשבת בו, אז אי אפשר לשבת בו. יכול להיות שצריכים השקעה של אלף שקלים, להביא פועל שיהרוס את הבלטות ובעצם בהשקעה נוספת של אלף שקלים להחזיר את המרצפות. שוב, אין כאן מבחנים מאוד ברורים אלא זה עניין סובייקטיבי. אני יכול לראות את זה כלא ראוי לשימוש ומישהו אחר רואה את זה כראוי לשימוש. דוגמה. אם יש נזילה, האם הנזילה אומרת שזה נכס לא ראוי לשימוש? אלה שאלות בגללן מגיעים לבית משפט ולוועדות ערר.

אני חושב שאם אנחנו נצמצם את התמריץ, אנחנו גם נצמצם את החיכוך הזה שקיים בין הרשות לבין אותם יזמים. גם את העניין הזה אני מחלק לשני חלקים. יש את בעלי העסקים וכאן זה יותר מסובך, ויש את בעלי הנכס. בדירות המגורים, ואנחנו עוסקים בזה ביום יום, כמעט ולא נתקלתי בסיבה בגינה אותו אדם לא ישמיש את הנכס. הוא יכול לתת את זה למישהו שתמורת הפחתה בשכירות הוא ישפץ את המבנה. זה משמש גם תמריץ ליורשים. הרבה פעמים יורשים שלא מדברים ביניהם, הם מעדיפים להשאיר את זה כך ולא לשלם אלא לבוא ולטעון שהנכס לא ראוי לשימוש. אני חושב שהיכן שאת המחייב את היורשים למשל, זה מחבר ואתם ויוצר איזשהו תמריץ.

<היו"ר משה גפני:>
כן, אבל אני לא אוהב באמצעות חקיקה לחבר יורשים.

<רועי פולקמן (כולנו):>
לא לחבר כך.

<היו"ר משה גפני:>
הבנתי. אני לא אוהב את החקיקה הזאת שמחנכת את הציבור.

<רועי פולקמן (כולנו):>
זה לא מחנך. זה מראה את הנזק השלילי אותו הם גורמים.

<ניסים חנגל:>
אני חושב שהתיקון הזה חשוב. אני לא חושב שצריך לתת תמריץ. 

<היו"ר משה גפני:>
אני לא שולל את מה שאמרת אבל אני אומר שצריכים להיות זהירים.

<ניסים חנגל:>
אני חושב שזה יצמצם את החיכוך ויצמצם הקצאת משאבים גם של בית המשפט, גם של ועדות ערר וגם של העירייה.

<היו"ר משה גפני:>
תודה רבה. הדיור הממשלתי.

<ניר ברלוביץ':>
מנהל מינהל הדיור הממשלתי. אני רוצה לומר שאנחנו תומכים בחוק. אנחנו חושבים שזה חוק ראוי וחשוב. אני אומר יותר מזה ואומר שאני חושב שהוראות המעבר הן קלות מדי. לכאורה, אם אני קורא אותן נכון, כל נכס שקיבל כבר פטור היום, לא תוכלו לחייב אותו ולכאורה זה יעקר את כל הנכסים שאנחנו מדברים עליהם בתל אביב ובירושלים שעומדים ריקים.

<רועי פולקמן (כולנו):>
זאת נקודה טובה לשים לב אליה.

<ניר ברלוביץ':>
צריך לשים לב כי אם אתם אומרים שמי שפטור הוא פטור, אז הוצאנו אותו. יחד עם זאת, אני חושב שצריך לעשות סייגים ולראות היכן יש נכסים שלא ראוי להכניס לתחולת החוק. לדוגמה. כולנו מכירים קרקעות חקלאיות שיש בהן לכאורה מבנים מתקופת המנדט ואי אפשר לבנות עליהן. אין כוונה לחייב אותם. מקומות שיש כוונה היום בתב"עות מתקדמות, אני יודע היכן יש לי קרקעות ריקות. בבני ברק לדוגמה, באזור התעשייה של בני ברק, בשכונת הרכבת, ליד מסילת הרכבת. יש שם מתחם גדול והמינהל מקדם מיליון וחצי מטרים. פינו שם. אם אני היום אלך ואבנה, זה יעכב לי תכנית של מיליון וחצי מטרים וזאת בסופו של דבר לא הכוונה שהיום אני אעשה איזה שהן השקעות.

<היו"ר משה גפני:>
למה הדוגמה הזאת?

<ניר ברלוביץ':>
אני מביא כדוגמה לכך שאם יש קרקע בתכנון והכוונה לאשר שם תב"ע שמשביחה ונותנת הרבה יותר זכויות בנייה, אין כוונה באמת שהיום הבן אדם ייכנס להשקעה ואחר כך לא יבנה. 

<היו"ר משה גפני:>
אני יודע על מה אתה מדבר. כולנו יודעים את זה. זה אזור מתפתח מאוד ונכון, יש שם תכניות גדולות של המדינה וגם של העירייה. יש שם גם את מבני המשרדים הענקיים שכולנו רואים אותם. זה מרכז הארץ. למה אתה מביא את הדוגמא לכאן?
<ניר ברלוביץ':>
אתה מדבר על אזור אחר, על ה-BBC, כפי שהוא נקרא.

<היו"ר משה גפני:>
אזור התעשייה. יעקב אשר עשה את זה. הוא התחיל לבנות בניינים רבי קומות.

<ניר ברלוביץ':>
אני מדבר על אזור שתב"ע עוד לא אושרה בו. אני מדבר על האזור שמתחיל בקניון אילון מזרחה לכביש 4, שם יש תב"ע בהכנה של המדינה במיליון וחצי מטרים. התב"ע עוד לא הושלמה. אי אפשר לבנות היום.

<היו"ר משה גפני:>
יש שם מבנה נטוש.

<ניר ברלוביץ':>
יש מבנה שפונה. אין שום כוונה היום להשמיש אותו ולהכניס לשם כי בסופו של דבר, אם אני אעשה היום שם בנייה - - -

<היו"ר משה גפני:>
צודק. אתם הבנתם מה הוא אומר?

<רועי פולקמן (כולנו):>
כן. 

<ניר ברלוביץ':>
אני אתן לך עוד דוגמה יותר טובה.

<מיקי לוי (יש עתיד):>
אני לא הבנתי מה הוא אומר.

<היו"ר משה גפני:>
יש באזור שם, היכן שתחנת הרכבת, מבנים נטושים או מבנה נטוש. יש שם תכנית לבנות. יש שם שינוי מוחלט. המדינה הולכת להשקיע שם והעירייה הולכת להשקיע שם. תאמר לאותו אדם שהמבנה שלו נטוש ולכן תקנה אותו?

<ניר ברלוביץ':>
אני בסך הכול רוצה לתת דוגמה לאיזונים. לדוגמה, יזם שרוצה לעשות תמ"א 38 או פינוי-בינוי והוא הצליח, אם יש לו עשרים דיירים, לפנות עשרה דיירים ועשרה עדיין לא מפונים. זה עניין של שנים לפעמים. תקנוס אותו על כך שהוא בתהליכי פינוי?

אני בסך הכול אומר שצריך להכניס איזה שהם איזונים לתוך החוק הזה.

<היו"ר משה גפני:>
הבנו. בדיור הממשלתי יש מבנים נטושים? דוגמה של מבנה נטוש.

<ניר ברלוביץ':>
נתתי דוגמה אחת. בבני ברק. 

<היו"ר משה גפני:>
בתחנת הרכבת.

<ניר ברלוביץ':>
זה בתהליך הריסה. צריך לקבל היתר להריסה של הבניין הזה.

<היו"ר משה גפני:>
יש עוד מקומות בדיור הממשלתי? לפי החוק המדינה תצטרך לשלם כאן כסף.

<ניר ברלוביץ':>
בעיקרון אנחנו לא מחזיקים בניינים ריקים.

<היו"ר משה גפני:>
לא עיקרון. מעשית. יש לכם?

<ניר ברלוביץ':>
בודדים. זה הבניין העיקרי. כן, יש לי בירושלים לדוגמה, בקריה, היכן שאני הולך לבנות את הקריה המחוזית. יש שם שני בניינים של בערך אלפיים מטרים בסך הכול ואני הולך לבנות חמישים אלף מטרים. אני בהליך מכרזי. אני מפנה את הדיירים כדי לבנות.

<עופר ברקוביץ:>
כמה שנים המבנים האלה עומדים נטושים בכניסה לעיר? המון זמן.

<ניר ברלוביץ':>
לא. אתה טועה.

<עופר ברקוביץ:>
אני אומר עוד משהו שלא בהכרח קשור לדיון. 

<היו"ר משה גפני:>
כמה שנים עומדים המבנים הנטושים האלה?

<עופר ברקוביץ:>
עשרות שנים.

<היו"ר משה גפני:>
כמה אתה אומר?

<ניר ברלוביץ':>
אני אומר שיש שם עוד יחידות מאוכלסות והן מפונות במהלך שלוש-ארבע השנים.

<היו"ר משה גפני:>
תודה רבה. 

<מיקי לוי (יש עתיד):>
אני הכנסתי לשם את מחלק הנוער כדי להרחיק אותו מהמשטרה.

<ליאור הנדין:>
אני עובד במשרד פלג, כהן, דויטש שמתמחה בדיני ארנונה ואני מייצג את נשיאות הארגונים העסקיים. דברי ההסבר כמובן מתייחסים לרצון המבורך שכולם מסכימים עליו להגדלת היצע הדירות, אבל צריך שתהיה איזושהי התייחסות בחוק לכך שמדובר על מבנים שמשמשים למגורים או עתידים לשמש למגורים ולא מדובר כאן בהצעת חוק שמדברת על מבנים מסחריים או על מפעלי תעשייה. לכן הדברים האלה לא נדונים כרגע כאן. אנחנו דנים כאן עכשיו במבנים שאמורים לשמש למגורים, כדי לעודד את המגורים. לכן אני לא רואה בהצעת החוק – למרות שהדברים עולים בדברי ההסבר וגם בדיון בכנסת – שמדובר על מגורים. בחוק עצמו אין שום התייחסות לכך שמדובר אך ורק על מגורים.

<היו"ר משה גפני:>
אני רוצה להגיד לך משהו. אנחנו עשינו את החוק הזה עליו אנחנו מדברים עכשיו בשנת 2012. לפני ארבע שנים. אני שמח שגם לאחר ארבע שנים החוק תקף מבחינת הדיון עליו. זאת אומרת, אותה התלבטות שהייתה אז קיימת גם עתה, אותה זהירות בה הלכנו אז קיימת גם היום. גם אז דובר על הנושא של עסקים. ברגע שהחוק הזה יובא להצבעה, אני לא מתכוון להשאיר את הדברים האלה מחוץ לדיון. הנושא של עסקים הוא חלק מהעניין. העסקים משלמים ארנונה. יש מבנים נטושים בעסקים ושם זה נובע פעמים רבות מסיבות שונות. החוק הזה לא יחוקק לפני שיהיה דיון גם על העניין הזה. 

לכן מה שאתה מעלה, תראה גם בפרוטוקולים, דיברנו על הנושא של עסקים עת הייתה החקיקה ההיא וגם כאן נעשה את זה.

<ליאור הנדין:>
אדוני, עוד שני משפטים קצרים. אדוני שאל אם יש פסק דין. חשוב שידעו שבית המשפט העליון דן בכל הסוגיות האלה ואסף אליו שלושה מקרים, שניים של עיריית תל אביב ואחד של עיריית חיפה. זה פסק דין המגרש המוצלח מ-2010, פסק דין מאוד חשוב.

<היו"ר משה גפני:>
דיברנו על זה ב-2012.

<ליאור הנדין:>
כבוד הנשיאה נאור אומרת כאשר כל הטענות האלה עלו גם בפני בית המשפט העליון: "רצון המשיבות לתמרץ נישומים להשקיע בנכסיהם אינו יכול למצוא עיגון בדיני הארנונה". היא מדברת על קנסת ארנונה. "על תכלית הארנונה". היא מדברת על כך שאי אפשר לחייב נישום להכשיר נכס.

היות וזמני קצר, עוד משפט אחד נוסף. לעיריות יש בפקודת העיריות אפשרויות להוציא צו הריסה. 

<היו"ר משה גפני:>
היא לא יכולה.

<ליאור הנדין:>
במקרים מסוימים, כן.

<היו"ר משה גפני:>
היא לא יכולה.

<ליאור הנדין:>
בית המשפט העליון מדבר על מבחנים אובייקטיביים.

<היו"ר משה גפני:>
היא יכולה להוציא צו הריסה אם יש שם מבנה נטוש? בטח שלא.

<ליאור הנדין:>
אדוני, המבחן הוא אובייקטיבי. לכן אם הוציאו שתי בלטות, המבחן הוא אובייקטיבי ולטעמי העירייה יכולה להגיד שהמבחן האובייקטיבי אומר שזה לא נכס שאינו ראוי.

<רועי פולקמן (כולנו):>
אז הוא תובע אותה.

<ליאור הנדין:>
ברגע שיש חיוב, מדברים על זה. 

<רועי פולקמן (כולנו):>
שני משפטי סיכום, ממש בקצרה. נאמר כאן הסיפור של העלויות. הוצג כאן בבירור הנזק שנגרם מהמבנים האלה. לכן זאת המטרה. כמו שאמרת, החוק היה תקף ומה שאנחנו מגלים אחרי ארבע שנים שכנראה לא עשינו מספיק. זאת אומרת, זה לא מספיק דחף את המערכת.

אני אומר שאחת השיטות לפתור את רוב הנושאים שעלו כאן - זו הגישה שלי בכל הנושאים שקשורים בשלטון המקומי – היא לאפשר לשלטון המקומי ולהעצים, כי השונות היא אדירה בין מקום למקום. לכן הגישה הבסיסית שלי אומרת שאנחנו נקבע את הגדרות הבסיס, מה הוא מבנה לא ראוי, אנחנו כן נגדיר שיש סמכות לקבוע גם את התעריף הנמוך וגם את התעריף הגבוה ונשאיר לגוף בתוך השלטון המקומי, בתוך כל רשות ורשות, את האפשרות להחליט מתי למשל לנכס אין ערך. כלומר, אם לנכס אין ערך, כי הוא כמו שאתה אומר באזור שכולו הרוס או יש תב"ע שעומדת להשתנות וכולי. אני לא חושב שצריך לסגור את הכול בחקיקה. כמו שעשינו עם דירות הרפאים, באנו ואמרנו לשלטון המקומי שיש לו אופציה. אם אתם רוצים, תגבו. הרי לא חייבנו את השלטון המקומי. אני חושב שגם כאן השיטה הנכונה תהיה אם בעיריית בני ברק יאמרו שזאת תב"ע ולא ראוי כרגע לגבות, אז לא יגבו. 

אני חושב שכאן יהיה צריך להגדיר את גבולות הגזרה, לאפשר להם לגבות יותר, לקצר את הזמנים אבל לאפשר לעירייה לדון אם הנכס הזה הוא נטוש או לא ולקיים איזשהו גוף בתוך המערכת העירונית כדי לפטור נכס מתשלום. 

היום לא מאפשרים לעירייה לגבות את העלות הגבוהה יותר, ואני רוצה שתהיה כאן אופציה, לכן אני חושב שהפתרון שלנו לייצר גמישות ולתת כלים לשלטון המקומי כך שהוא כן ירצה להתמודד עם פנינת דן. אם יבוא אדם שיש לו מגרש נטוש, איזה מחסן ואין ערך כי כל השטח עובר שינוי תב"ע, העירייה תגיד לו.

<היו"ר משה גפני:>
אני מודה לך. אני מודה לכל המשתתפים בדיון. אני מבקש להגיד גם למשרדי הממשלה ואני אומר גם לך שהתבררו כמה דברים. קודם כל, אין ויכוח כבר. יש דברים שאנחנו כבר מסכימים עליהם. אנחנו קצת בגישות שונות בעניין הזה, גם מה שעשיתי בחקיקה ב-2012, ואתה מתקן את החקיקה של 2012.

<רועי פולקמן (כולנו):>
נכון.

<היו"ר משה גפני:>
מטבע הדברים אנחנו נצטרך להגיע להסכמות.

<רועי פולקמן (כולנו):>
המילה היא לטייב. עולה על כתפי ענקים. היה חוק טוב ואני מוסיף לו עוד קומה.

<היו"ר משה גפני:>
פעם אחת אני מדבר ברצינות. אנחנו חידדנו כאן כמה דברים שהתברר שלגביהם אין ויכוח וצריך לתקן אותם בחוק. הדבר הראשון הוא להגדיר מה זה מבנה נטוש. הגדרה חסרה. העובדה הזאת שכפי שאמר נציג עיריית פתח תקווה שמישהו מוציא שתי בלטות, פתאום הוא הופך להיות מבנה נטוש. אין הכוונה לזה. זה ברור.

<עופר ברקוביץ:>
אבל זאת המציאות.

<היו"ר משה גפני:>
בסדר. אני אומר למה אנחנו הולכים בתהליך הבא. בתהליך הבא צריך להגדיר אם יש יכולת כי אם לא תהיה יכולת, אנחנו נראה. אנחנו בוועדה כאן הצלחנו להגדיר דברים שהיו נראים מלכתחילה כמעט בלתי אפשריים. זה דבר שצריך לתקן אותו.

יש עוד הסכמה. למה אני אומר הסכמה? אצלי התגבש במהלך הדיון החלק הזה שיש מקרים בהם צריך להטיל ארנונה, גם אם זה מבנה נטוש כמו הסיפורים שהבאתם ואני לא רוצה בסיכום להזכיר שמות ואני לא מכוון לשום דבר, אבל מתברר שיש מה שאנחנו יודעים מהפעמים הקודמות – ועל כך אני אעמוד – שיש בן אדם שאין לו את היכולת ואנחנו יודעים שמצבו הכלכלי הוא כזה והמבנה הוא באמת לפי ההגדרה החדשה מבנה נטוש. גם אם תחייב אותו בארנונה, לא יקרה שום דבר אלא רק תפיל עליו מעמסה תקציבית נוספת. על זה אני לא רוצה ללכת. 
בכל הנושאים האלה שהועלו כאן, גם לגבי עסקים, גם לגבי דברים אחרים, אני פונה למשרדי הממשלה ואני מבקש שתקיימו את הדיון אצלכם ותראו את כל הדברים שעלו כאן בדיון. תדברו גם עם חבר הכנסת רועי פולקמן ודברו גם אתנו. אנחנו רוצים להיות בעניין הזה. הוועדה בסופו של דבר תצטרך לחוקק את זה.

זאת רוח הדברים, ללכת לחקיקה שתגדיר את הדברים ולא תשאיר את זה לבית המשפט ושבית המשפט יצטרך פעם להגדיר כך ופעם להגדיר אחרת. צריך להגדיר את זה. אני לא בטוח שצריך לתת את זה לעיריות כי העיריות הן אינטרסנטיות והן תמיד ירצו לגבות כסף. אני לא חושב שבחקיקה צריך להשאיר את זה בידי משרדי הממשלה או הרשויות המקומיות אלא צריך להגדיר את זה וצריך ללכת לאיזשהו מהלך בו התחיל רועי פולקמן, ללכת למהלך שאם יש למישהו מבנה נטוש והוא יכול לשפץ אותו ויכול להשמיש אותו, לא צריך לתת לו פטור מארנונה אבל אם מדובר במישהו שאין לו יכולת, בסופו של דבר לא נרוויח בהטלת הארנונה כלום כמו שבחוק הקיים אנחנו אומרים חמש שנים הוא משלם ואף על פי כן הוא לא עשה דבר וחצי דבר עם העניין הזה ולכן המשמעות היא שאין לו יכולת. אני יודע שההגדרות כאן הן קשות. זה לא דבר של מה בכך. לשם כך צריך רעיונות יצירתיים אבל אסור להשאיר את החוק הזה כך בלי שאנחנו מתקנים אותו כפי שחבר הכנסת רועי פולקמן התחיל לעשות.

אני מבקש שתקיימו את הדיונים אצלכם ואז נמשיך את הדיון בנושא.

תודה רבה לכולם. אנחנו עוברים לסעיף הבא בסדר היום.

<הישיבה ננעלה בשעה 11:20.>

